Rekkakaravaani rytisee taas Pohjanmaalle
Maanantai 3.8.2015 klo 19.09
Viimevuotiseen tapaan näyttävä rekkakaravaani jytisee taas letkana Alahärmään torstaina.
Renault Trucks T Avatar -maalattu saksalainen Talmon Transporte OHG on ensi kertaa mukana rekkakaravaanissa.
Suomen ja Euroopan luultavasti komeimmat kuorma-autot ajavat karavaanina kohti Power Truck Show -tapahtumaa torstaina 6. elokuuta.
Ensimmäiset ulkomaiset rekat saapuvat Vuosaaren satamaan Helsinkiin kello 10 aamulla muun muassa Saksasta ja Sveitsistä.
Naantaliin rantautuu näyttelyautoja Ruotsista ja Norjasta kolme varttia myöhemmin.
Jalasjärven Nesteellä karavaani otetaan vielä kerran kokoon ja siitä eteenpäin letkaa vetää pilottiauto aina Alahärmään saakka.
Power Truck Show´ssa on mukana kaikkiaan yli 300 näyttävää erikoismaalattua ja rakennettua näyttelyautoa. Rekkashow on avoinna perjantaina ja lauantaina 9.00-18.00 ja lauantaina iltana rekkojen valoshow jatkaa juhlia kello 23 asti.
Suomen tunnetuimmista näyttelyrekoista ovat mukana muun muassa Mika Auvisen "Highway Hero" sekä Juha Ristimaan "Madonna".
Näyttelykalustoon kuuluvat myös vanit, pickupit, US-autot, jenkkiveturit ja veteraanikuorma-autot. Myös tuning-autot ovat yhden välivuoden jälkeen taas näyttelyssä mukana.
Aikataulut ovat liukuvia ja niistä tiedotetaan koko matkan ajan Power Truck Show - Official Facebook-sivuilla.
Näyttävät rekat jyristävät pitkin Pohjanmaata. Kuva Jalasjärvi - Alahärmä -väliltä edellisvuosilta.